हर्षवर्धन

हर्षवर्धन (४ जून ५९० – ६४७) प्राचीन भारत में एक राजा था जिसने उत्तरी भारत में ६०६ ई से ६४७ ई तक राज किया। वह वर्धन राजवंश के शासक प्रभाकरवर्धन का पुत्र था। जिसके पिता अल्कोन हूणों को पराजित किया था। India: History, Religion, Vision and Contribution to the World, by Alexander P. Varghese p.26 उसका छोटा भाई राज्यवर्धन, थानेसर पर शासन करता था जिसका क्षेत्र आज के हरियाणा का क्षेत्र है।

जब हर्ष का शासन अपने चरमोत्कर्ष पर था तब उत्तरी और उत्तरी-पश्चिमी भारत का अधिकांश भाग उसके राज्य के अन्तर्गत आता था। उसका राज्य पूरब में कामरूप तक तथा दक्षिण में नर्मदा नदी तक फैला हुआ था। कन्नौज उसकी राजधानी थी जो आजकल उत्तर प्रदेश में है। उसने ६४७ ई तक शासन किया।International Dictionary of Historic Places: Asia and Oceania by Trudy Ring, Robert M. Salkin, Sharon La Boda p.507 जब हर्ष ने भारत के दक्षिणी भाग में अपने राज्य का विस्तार करने की कोशिश की तो चालुक्य वंश के शासक पुलकेशिन द्वितीय ने नर्मदा के युद्ध में उसे पराजित किया। 

हर्ष अन्तिम सम्राट् था जिसने पंजाब छोड़कर शेष समस्त उत्तरी भारत पर राज्य किया। शशांक की मृत्यु के उपरांत वह बंगाल को भी जीतने में समर्थ हुआ। हर्षवर्धन के शासनकाल का इतिहास मगध से प्राप्त दो ताम्रपत्रों, राजतरंगिणी, चीनी यात्री युवान् च्वांग के विवरण और हर्ष एवं बाणभट्ट रचित संस्कृत काव्य ग्रंथों में प्राप्त है। 

उसके पिता का नाम 'प्रभाकरवर्धन' था। राजवर्धन उसका बड़ा भाई और राज्यश्री उसकी बड़ी बहन थी। ६०५ ई. में प्रभाकरवर्धन की मृत्यु के पश्चात् राजवर्धन राजा हुआ पर मालव नरेश देवगुप्त और गौड़ नरेश शंशांक की दुरभिसंधि वश मारा गया। हर्षवर्धन ६०६ में गद्दी पर बैठा। हर्षवर्धन ने बहन राज्यश्री का विंध्याटवी से उद्धार किया, थानेश्वर और कन्नौज राज्यों का एकीकरण किया। देवगुप्त से मालवा छीन लिया। शंशाक गोर को भगा दिया। दक्षिण पर अभियान किया। ऐहोल अभिलेख के अनुसार उसे आंध्र के राजा पुलकैशिन द्वितीय ने हराया। 

उसने साम्राज्य को अच्छा शासन दिया। धर्मों के विषय में उदार नीति बरती। विदेशी यात्रियों का सम्मान किया। चीनी यात्री ह्वेनसांग ने उसकी बड़ी प्रशंसा की है। प्रति पाँचवें वर्ष वह सर्वस्व दान करता था। इसके लिए बहुत बड़ा धार्मिक समारोह करता था। कन्नौज और प्रयाग के समारोहों में ह्वेनसांग उपस्थित था। हर्ष साहित्य और कला का पोषक था। कादंबरीकार बाणभट्ट उसका अनन्य मित्र था। हर्ष स्वयं पंडित था। वह वीणा बजाता था। उसकी लिखी तीन नाटिकाएँ नागानन्द, रत्नावली और प्रियदर्शिका संस्कृत साहित्य की अमूल्य निधियाँ हैं। हर्षवर्धन का हस्ताक्षर मिला है जिससे उसका कलाप्रेम प्रगट होता है।

गुप्त साम्राज्य के पतन के बाद भारत में (मुख्यतः उत्तरी भाग में) अराजकता की स्थिति बना हुई थी। ऐसी स्थिति में हर्ष के शासन ने राजनैतिक स्थिरता प्रदान की। कवि बाणभट्ट ने उसकी जीवनी हर्षचरित में उसे चतुःसमुद्राधिपति एवं सर्वचक्रवर्तिनाम धीरयेः आदि उपाधियों से अलंकृत किया। हर्ष कवि और नाटककार भी था। उसके लिखे गए दो नाटक प्रियदर्शिका और रत्नावली प्राप्त होते हैं।

हर्ष का जन्म थानेसर (वर्तमान में हरियाणा) में हुआ था। थानेसर, प्राचीन हिन्दुओं के तीर्थ केन्द्रों में से एक है तथा ५१ शक्तिपीठों में एक है। यह अब एक छोटा नगर है जो दिल्ली के उत्तर में हरियाणा राज्य में बने नये कुरुक्षेत्र के आस-पडोस में स्थित है। हर्ष के मूल और उत्पत्ति के संर्दभ में एक शिलालेख प्राप्त हुई है जो कि गुजरात राज्य के गुन्डा जिले में खोजी गयी है। चीनी यात्री ह्वेनसांग ने अपनी पुस्तक में इनके शासन काल के बारे में लिखा है।

शासन प्रबन्ध
हर्ष स्वयं प्रशासनिक व्यवस्था में व्यक्तिगत रूप से रुचि लेता था। सम्राट की सहायता के लिए एक मंत्रिपरिषद् गठित की गई थी। बाणभट्ट के अनुसार 'अवन्ति' युद्ध और शान्ति का सर्वोच्च मंत्री था। 'सिंहनाद' हर्ष का महासेनापति था। बाणभट्ट ने हर्षचरित में इन पदों की व्याख्या इस प्रकार की है-

    अवन्ति - युद्ध और शान्ति का मंत्री
    सिंहनाद - हर्ष की सेना का महासेनापति
    कुन्तल - अश्वसेना का मुख्य अधिकारी
    स्कन्दगुप्त - हस्तिसेना का मुख्य अधिकारी
भंंडी - प्रधान सचिव
'''लोकपाल - प्रान्तीय शासक

 हर्ष की साहित्यिक रचनाएँ 
हर्ष ने प्रियदर्शिका, रत्नावली एवं नागानन्द इन तीन कृतियों को प्रस्तुत कर संस्कृत साहित्य में प्रतिष्ठा प्राप्त की ।

प्रियदर्शिका
प्रियदर्शिका चार अंको की नाटिका है। इसका नामकरण नाटिका
की नायिका प्रियदर्शिका के आधार पर किया गया है। यह
महाकवि कालिदास की प्रसिद्ध कृति मालविकाग्निमित्रम् से
पर्याप्त प्रभावित है। इसमें वत्स के सम्राट उदयन और राजा
दृढवर्मा की पुत्री प्रियदर्शिका की प्रणय कथा का अत्यंत सरल
एवं रोचक वर्णन हुआ है।

प्रथम अंक के प्रारंभ में कंचुकी सूचित करता है कि प्रियदर्शिका
के पिता अंग देश के महाराज दृढवर्मा ने अपनी पुत्री को कौशांबी
के राजा वत्सराज उदयन को देने का निश्चय किया था, पर
कलिंग के राजा ने प्रियदर्शिका के लिए कई बार याचना भी की
थी। उस याचना से उपेक्षित होकर क्रोधित कलिंग राज ने
दृढवर्मा पर आक्रमण कर उसे बंदी बना लिया। दृढवर्मा का
कंचुकी ने उनकी पुत्री प्रियदर्शिका को बचा लिया। वत्सराज
उदयन को अवंती के राजा प्र‌द्योत ने जीतकर बंदी बना लिया
परंतु उदयन प्रद्योत की पुत्री वासवदत्ता के साथ किसी प्रकार
भाग निकला और उसे अपनी रानी बना लिया। महाराज उदयन
का सेनापति विजयसेन प्रियदर्शिका को उदयन को समर्पित
करता है। वत्सराज उदयन प्रियदर्शिका को वासवदत्ता के
संरक्षण में दे देते हैं और कहते हैं कि जब प्रियदर्शिका विवाह के
योग्य हो जाए तो उसे सूचित किया जाए।

द्वितीय अंक में राजा उदयन विदूषक सहित उपवन में
परिभ्रमण हेतु जाते हैं। वहाँ प्रियदर्शिका का दर्शन होता है।
प्रियदर्शिका को महारानी वासवदत्ता ने इंदीवरीका के साथ
पूजन हेतु कमलपुष्प लाने भेजा था। प्रियदर्शिका कमलपुष्प
चयन करते समय भौरों द्वारा बाधित होती है, और चीखने
लगती है। उसी समय राजा उदयन सामने आकर प्रियदर्शिका
की भौरों से रक्षा करने के क्रम में उसका आलिंगन करते हैं और
उसके बाद राजा उपवन से चले जाते हैं। पुनर्मिलन के लिए
उत्कंठित हो जाते हैं।

तृतीय अंक में वासवदत्ता की सखी सांकृत्यायनी ने महारानी
वासवदत्ता के मनोविनोद के लिए उदयन से संबंधित एक
प्रणयपरक एक नाटक का आयोजन किया। इसमें वासवदत्ता
का अभिनय प्रियदर्शिका और उदयन का अभिनय मनोरमा को
करना था। विदूषक एवं मनोरमा की चालाकी से नाटक खेले
जाने समय विदूषक के साथ राजा उदयन छिपकर वहां पहुंच
गए और मनोरमा के राजकीय परिधान धारण कर उसके स्थान
पर स्वयं राजा उदयन अभिनय करने हेतु पहुंच जाते हैं।
अभिनय के समय राजा के भावावेश के कारण महारानी
वासवदत्ता को संदेह हो जाता है और सच्चाई सामने आ जाती
है। वासवदत्ता रुष्ट हो जाती है और विदूषक तथा प्रियदर्शिका
को कारागार में डलवा देती है।

चतुर्थ अंक में प्रियदर्शिका कारागार में निराश होकर विषपान
करने के लिए सोचती है। इधर महारानी वासवदत्ता अपनी
माता के पत्र को पाकर दुखी होती है। जिसमें लिखा है कि उनका
मौसा दृढवर्मा अब भी कलिंग के कारागार में है। राजा उदयन
वासवदत्ता की चिंता को दूर करते हुए कहते हैं कि उसने कलिंग
को नष्ट करने एवं दृढ़वर्मा को मुक्त करने के लिए सेना भेज दी
है। इसी बीच उदयन का सेनापति कलिंग पर विजय प्राप्त कर
दृढवर्मा के कंचुकी के साथ आता है। इसी समय सूचना मिलती
है कि प्रियदर्शिका अपने जीवन से खिन्न होकर विषपान कर
लिया है। महारानी वासवदत्ता यह सुनकर शीघ्र उदयन को
बुला लेती है क्योंकि उदयन ने नागलोक से विषचिकित्सा
की विद्या सीखी थी। मृतप्राय प्रियदर्शिका को राजा शीघ्र ही
अपने मंत्रों के द्वारा उसके विष के प्रभाव को हटाकर उसे
चैतन्य में लाता है। अपनी मौसेरी बहन प्रियदर्शिका को
प्राप्त कर महारानी वासवदत्ता अत्यधिक प्रसन्न हो जाती
है। वह वासवदत्ता अपने मौसा राजादृढ़ वर्मा की प्रतिज्ञा के
अनुसार प्रियदर्शिका का हाथ वत्सराज उदयन के हाथ में दे
देती है। इस प्रकार राजकुमारी प्रियदर्शिका और वत्सराज
उदयन का शुभ परिणय हो जाता है। और भरत वाक्य के
साथ नाटिका समाप्त होती है।

इस नाटिका के पठन के पश्चात् हम इस तथ्य पर पहुंचते हैं
कि हमारे विचार स्थिति परिस्थिति के अनुसार अवसर आने
पर परिवर्तित होते हैं। जब हम कुंठित रहते हैं तो सूक्ष्म
गलतियों पर भी किसी को बड़ी से बड़ी सजा दे देते हैं। जैसे
इस नाटिका के तृतीय अंक में परिणय अभिनय में जब
वासवदत्ता को पता चलता है कि उदयन ही मनोरमा के वेश
में है और प्रियदर्शिका ही वासवदत्ता के वेश में है और इस
अभिनय में विदूषक की चाल है, तो वह वासवदत्ता गुस्से से
विदूषक एवं प्रियदर्शिका को कारागार में डाल देती है।
विदूषक ने तो सिर्फ मनोरंजन के लिए प्रणयपरक नाटक का
अभिनय किया था। इसका इतना बड़ा परिणाम होगा कि
वासवदत्ता क्रोध में आकर विदूषक एवं प्रियदर्शिका को ही
कालकोठरी में डाल दे। यह कहाँ तक उचित है ? इसी
अपमान से कुंठित होकर प्रियदर्शिका ने विषपान कर लिया।
यह तो साबित होता है कि हर एक मनुष्य प्रतिष्ठा एवं मान
सम्मान का भूखा होता है रोटी का नहीं। रोटी का भूखा तो
निम्न वर्ग के लोग होते हैं। यही कारण है कि जब
प्रियदर्शिका को वासवदत्ता ने कारागार में डाल दिया तो
इससे उसके आत्मसम्मान को ठेस पहुँची। जिसके
परिणामस्वरूप प्रियदर्शिका ने विषपान कर लिया। निष्कर्षतः
हम कह सकते हैं कि जब इंसान के अंतःकरण और उसकी
भावनाओं को ठेस पहुँचती है तो भावावेश में आकर वह कोई भी
अनुचित कदम उठा लेता है। हालाँकि हमें भावावेश में कोई
गलत कदम नहीं उठाना चाहिए । बल्कि धैर्य एवं विश्वास के
साथ संकट का निवारण करना चाहिए।

दूसरी बात इस नाटिका के आधार पर हम यह कह सकते हैं कि
सामने वाला यदि हमारा कोई रिश्तेदार हो तो हम बड़े से बड़े
कदम उठा लेते हैं। जिस फैसले के लिए वह हम सोच भी नहीं
सकते हैं। इस नाटिका के चतुर्थ अंक में जब वासवदत्ता को यह
पता चलता है कि प्रियदर्शिका उसकी अपनी ही मौसेरी बहन है
तो वह प्रियदर्शिका का विवाह अपने प्रेमी उदयन से ही करवाने
के लिए तैयार हो जाती है। अब यह बताइए कि कौन प्रेमिका
अपने प्रेमी को दूसरे के हाथ में सौंपना चाहेगी? निश्चित रूप से
कोई नहीं। वासवदत्ता का यह फैसला यह बताता है कि उसमें
त्याग और प्रेम की भावना भी है।

रत्नावली
हर्ष की दूसरी कृति नाट्य कृति रत्नावली एक बहुत ही सफल
नाटिका है। इसकी नाट्य कलात्मकता प्रियदर्शिका नाटिका से
अधिक परिष्कृत है। नाट्यशास्त्रीय नियमों का पालन इसमें
इतना सर्वांगीण हुआ है कि दशरूपक तथा साहित्यदर्पण में
इससे सर्वाधिक उदाहरण दिए गए हैं। रत्नावली नाटिका की
कथावस्तु सिंहल देश की राजकुमारी रत्नावली तथा महाराज
उदयन की प्रेम कथा पर आधारित है। नाटिका के प्रथम अंक में
राजा उदयन का मंत्री यौगन्धरायण सिद्ध पुरुष के मुख से यह
सुनकर कि सिंहल देश की राजकन्या रत्नावली का पति जो
व्यक्ति होगा वह चक्रवर्ती सम्राट बनेगा। प्रभू भक्त मंत्री
यौगन्धरायण उक्त घोषणा पर दृढ़ आस्था एवं पूर्ण विश्वास
राज्य की उन्नति के लिए रत्नावली के साथ उदयन का विवाह
कराने का संकल्प लेता है। यौगन्धरायण की यह सोच उसकी
स्वामीभक्ति को प्रदर्शित करती है।

रत्नावली नाटिका के चतुर्थ अंक में वासवदत्ता का रत्नावली के
प्रति प्रेम, त्याग और अपूर्व योगदान की कथा वर्णित है ।
वासवदत्ता अपनी बहन रत्नावली को ना पहचानने के कारण
जो कष्ट देती है उस पर क्षुब्ध होती है। वह रत्नावली को बहन
कह कर गले लगाती है, और बहुमूल्य आभूषणों से सुसज्जित
कर उसे उसका हाथ राजा को पकड़ाते हुए निवेदन करती है कि
वो रत्नावली को स्वीकार कर उसके साथ अत्यंत स्नेहपूर्ण
व्यवहार करें जिससे उसे दूरस्थ बंधुओं की याद ना आए।
नाटिका के तृतीय अंक में वासवदत्ता में महारानी होने के
बावजूद भी क्षमायाचना का गुण है। उसका यह गुण अत्यंत ही
सराहनीय है। वासवदत्ता को अपने आचरण पर भी ग्लानि एवं
पाश्चाताप होता है । वह जब विदूषक और सागरिका को
कारागार में डाल देती है तब वह पश्चाताप की अग्नि में जलने
लगती है। कौन महारानी किसी को सजा देने पर पश्चाताप की
अग्नि में जलती है ? इसमें गर्व, छल, ईर्ष्या का नामोनिशान
नहीं है। वह कुछ समय तक तो सोचती है कि इसके अनंतर वह
निश्चय करती है कि मुझे अपनी अशिष्टता के लिए राजा के
समक्ष जाकर क्षमायाचना करनी चाहिए।

इस प्रकार हम कह सकते है कि हर्ष की रत्नावली ही सर्वप्रथम
सफल नाटिका है। जिसमें शाश्त्रीयता का पूरी तरह से पालन
किया गया है। साथ ही रंगमंच पर अभिनीत होने योग्य सभी
विशेषताएं इस में पाई जाती है। अतः हर्ष को एक क्षमता
संपन्न सफल नाट्यकार कहना कोई अतिश्योक्ति नहीं है।

नागानन्द
पांच अंकों का नाटक है। इसमें विद्याधरराज के पुत्र
जीमूतवाहन एवं मलयवती (सिद्धराज की पुत्री) की प्रणय
कथा और जीमूतवाहन का अपूर्व त्याग अंकित है। इसमें गरुड़
देवता को खुश करने के लिए नागों की बलि देने को रोकने के
लिए राजकुमार जीमूतवाहन द्वारा अपने शरीर त्याग की
कहानी है। जीमूतवाहन एवं मलयवती के विवाह के पश्चात्
चतुर्थ अंक में कथावस्तु में अचानक एक नवीन मोड़ ले लेती
है। नायक जीमूतवाहन मित्रावसु के साथ जब समुद्र तट पर
परिभ्रमण के लिए जाते हैं, तो वहाँ हड्डियों की एक विशाल
ढेर को देखकर जीमूतवाहन मित्रावसु (मायावती का भाई है)
से पूछता है। उससे जीमूतवाहन को यह जानकारी मिलती है
कि नागराज वासुकी ने गरुड़ के डर से उसे खाने के लिए
प्रतिदिन एक नाग देने का नियम बना दिया है। यह अस्थियाँ
उन्ही खाए हुए नागों की है। यह सुनकर जीमूतवाहन दुखी हो
जाता है। एक दिन जीमूतवाहन एक वृद्धा के रोने की आवाज
सुनकर विचलित हो जाते हैं। ज्ञात करने पर उन्हें पता चलता
है कि उस वृद्धा के पुत्र शंखचूड़ का आज गरुड़ के द्वारा गाए
जाने का क्रम है। इससे दुखी होकर जीमूतवाहन उसके स्थान
पर स्वयं को प्रस्तुत करता है। गरुड़ उस जीमूतवाहन को
उठाकर मलयगिरी पर ले जाता है। जीमूतवाहन अत्यधिक
घायल हो जाता है। उसके प्राणों की रक्षा के लिए गरुड़ अमृत
लेने के लिए चला जाता है और भविष्य में कभी भी हिंसा न
करने का व्रत गरुड़ ले लेता है। इसी समय भगवती गौरी प्रकट
होकर जीमूतवाहन को जीवित कर देती है, और विद्याधर को
चक्रवर्ती सम्राट बना देती है। इधर गरुड़ भी आकर अमृत
वृष्टि करता है जिससे पहले खाए हुए सभी नाग जीवित होते हैं।

इस नाटक में जीमूतवाहन का त्याग इतिहास प्रसिद्ध है। आज
इस आधुनिक युग में नाग की बलि को रोकने के लिए कौन
अपने शरीर का त्याग करेगा ? वृद्धा के रुदन को सुनकर अपने
शरीर को गरुड़ का भोजन बनने के लिए कौन प्रस्तुत करेगा ?
यह त्याग तो अपूर्व है। अपने इसी त्याग के कारण ही तो
विद्याधर का पुत्र जीमूतवाहन का नाम नागानंद नाटक में
अमर हो गया है।

इस प्रकार हम देखते हैं कि श्रीहर्ष की तीनों ही रचनाएँ
रत्नावली, प्रियदर्शिका नाटिका और नागानंद नाटक
नाट्यसाहित्य में अपूर्व स्थान रखता है। रत्नावली नाटिका
संस्कृत साहित्य की एक सुप्रसिद्ध निर्मिती है। इसमें एक आदर्श
नाटिका के सारे गुण विद्यमान है। अपने इन्हीं गुणों के कारण
रत्नावली और प्रियदर्शिका दोनों ही नाटिका क्षेत्र में अनुपम
अ‌द्वितीय एवं प्रसिद्ध है।

इतिहास

 हर्षवर्धन भारत के आखिरी महान राजाओं में एक थे। चौथी शताब्दी से लेकर ६वीं शताब्दी तक मगध पर से भारत पर राज करने वाले गुप्त वंश का जब अन्त हुआ, तब देश के क्षितिज पर सम्राट हर्ष का उदय हुआ। उन्होंने कन्नौज को अपनी राजधानी बनाकर पूरे उत्तर भारत को एक सूत्र में बांधने में सफलता हासिल की।
 16 वर्ष की छोटी उम्र में बने राजा। बड़े भाई राज्यवर्धन की हत्या के बाद हर्षवर्धन को राजपाट सौंप दिया गया। खेलने-कूदने की उम्र में हर्षवर्धन को राजा शशांक गोर के खिलाफ युद्ध के मैदान में उतरना पड़ा। शशांक गोर  ने ही राज्यवर्धन की हत्या की थी।
 उत्तर भारत के विशाल हिस्से पर किया राज। हर्षवर्धन ने एक विशाल सेना तैयार की और करीब ६ साल में वल्लभी (गुजरात), पंजाब,गंजाम (उड़ीसा) बंगाल, मिथिला (बिहार) और कन्नौज (उत्तर प्रदेश) जीत कर पूरे उत्तर भारत पर अपना दबदबा कायम कर लिया। जल्दी ही हर्षवर्धन का साम्राज्य गुजरात (पश्चिम) से लेकर आसाम (पूर्व) तक और कश्मीर (उत्तर) से लेकर नर्मदा नदी (दक्षिण) तक फैल गया।
 तैयार की विशाल सेना।माना जाता है कि सम्राट हर्षवर्धन की सेना में १ लाख से अधिक सैनिक थे। यही नहीं, सेना में ६० हज़ार से अधिक हाथियों को रखा गया था।
 हर्षवर्धन परोपकारी सम्राट थे। सम्राट हर्षवर्धन ने भले ही अलग-अलग राज्यों को जीत लिया, लेकिन उन राज्यों के राजाओं को अपना शासन चलाने की इजाज़त दी। शर्त एक थी कि वे हर्ष को अपना सम्राट मानेंगे। हालांकि इस तरह की संधि कन्नौज और थानेश्वर के राजाओं के साथ नहीं की गई थी।
 चीन के साथ बेहतर संबंध। २१वीं सदी में, जहां भारत और चीन जैसे उभरते हुए देशों के बीच राजनितिक सम्बन्ध बिगड़ते नज़र आ रहे हैं, वहीं 7वीं सदी में हर्ष ने कला और संस्कृति के बलबूते पर, दोनों देशों के बीच बेहतर संबंध बनाकर रखे थे। इतिहास के मुताबिक, चीन के मशहूर चीनी यात्री ह्वेन त्सांग हर्ष के राज-दरबार में ८ साल तक उनके दोस्त की तरह रहे थे।
 हर्षवर्धन ने ‘सती’ प्रथा पर लगाया प्रतिबंध। हर्षवर्धन ने सामाजिक कुरीतियों को जड़ से खत्म करने का बीड़ा उठाया था। उनके राज में सती प्रथा पर पूरी तरह प्रतिबंध लगा दिया गया। कहा जाता है कि सम्राट हर्षवर्धन ने अपनी बहन को भी सती होने से बचाया था।
 सभी धर्मों का समान आदर और महत्व। पारम्परिक हिन्दू परिवार में जन्म लेने के बाद उन्होंने बौद्ध धर्म अपनाया। सम्राट हर्ष, सभी धर्मों को समान आदर और महत्व देते थे। बौद्ध धर्म हो या जैन धर्म, हर्ष किसी भी धर्म में भेद-भाव नहीं करते थे। चीनी दूत ह्वेन त्सांग ने अपनी किताबों में भी हर्ष को महाया बौद्ध धर्म के प्रचारक तरह बताया है। 
 शिक्षा को महत्व। सम्राट हर्षवर्धन ने शिक्षा को देश भर में फैलाया। हर्षवर्धन के शासनकाल में नालंदा विश्वविद्यालय एक शिक्षा के सर्वश्रेष्ठ केन्द्र के रूप में प्रसिद्ध हुआ। 
 हर्षवर्धन एक बहुत अच्छे लेखक ही नहीं, बल्कि एक कुशल कवि और नाटककार भी थे। हर्ष की ही देख-रेख में ‘बाणभट्ट’ और ‘मयूरभट्ट’ जैसे मशहूर कवियों का जन्म हुआ था। यही नहीं, हर्ष खुद भी एक बहुत ही मंजे हुए नाटककार के रूप में सामने आए। ‘नागनन्दा’, ‘रत्नावली’ और ‘प्रियदर्शिका’ उनके द्वारा लिखे गए कुछ नामचीन नाटक हैं।
 प्रयाग का मशहूर ‘कुम्भ मेला’ भी हर्ष ने ही शुरु करवाया था। प्रयाग (इलाहबाद) में हर साल होने वाला ‘कुम्भ मेला’, जो सदियों से चला आ रहा है और हिन्दू धर्म के प्रचारकों के बीच काफी प्रसिद्ध है; माना जाता है कि वो भी राजा हर्ष ने ही शुरु करवाया था। 
 भारत की अर्थव्यवस्था ने हर्ष के शासनकाल में बहुत तरक्की की थी। भारत, जो मुख्य तौर पर एक कृषि-प्रधान देश माना जाता है; हर्ष के कुशल शासन में तरक्की की उचाईयों को छू रहा था। हर्ष के शासनकाल में भारत ने आर्थिक रूप से बहुत प्रगति की थी। 
 हर्षवर्धन के बाद उनके राज्य को संभालने के लिए उनका कोई भी वारिस नहीं था। हर्षवर्धन के अपनी पत्नी दुर्गावती गोर से 2 पुत्र थे- वाग्यवर्धन और कल्याणवर्धन। पर उनके दोनों बेटों की अरुणाश्वा नामक मंत्री ने हत्या कर दी। इस वजह से हर्ष का कोई वारिस नहीं बचा।
 हर्षवर्धन के मरने के बाद उनका साम्राज्य भी पूरी तरह से समाप्त हो गया था। 647 A.D. में हर्ष के मरने के बाद, उनका साम्राज्य भी धीरे-धीरे बिखरता चला गया और फिर समाप्त हो गया। उनके बाद जिस राजा ने कन्नौज की बागडोर संभाली थी, वह बंगाल के राजा के विरुद्ध जंग में हार गया। वारिस न होने की वजह से, सम्राट हर्षवर्धन का साम्राज्य छिन्न-भिन्न हो गया।
 सम्राट हर्षवर्धन एक बड़ा गंभीर, कूटनीतिज्ञ,बुद्धिमान एवं अखण्ड भारत की एकता को साकार करने के स्वप्न को संजोने वाला राजनीतिज्ञ था। इसका विश्लेषण बड़े पुष्ट प्रमाणों के साथ इतिहासकार विजय नाहर के ग्रन्थ शीलादित्य सम्राट हर्षवर्धन एवं उनका युग में उपलब्ध होता है। जैसे शशांक से संधि, पुलकेशिन द्वितीय से संधि एवं वल्लभी नरेश ध्रुव भट्ट के साथ संधि करना उसकी दूरदर्शिता पूर्ण राजनीतिज्ञता तथा सफल कूटनीतिज्ञता की प्रतिभा को उजागर करता है। हर्ष ने किसी भी प्रश्न को अपनी व्यक्तिगत प्रतिष्ठा एवं महत्वाकांक्षा का प्रश्न नही बनाया बल्कि राष्ट्रिय सुरक्षा एवं संपूर्ण उत्तर भारत की सुदृढ़ संगठित शक्ति का दृष्टिकोण अपनी आँखों के समक्ष हमेशा रखा।

इन्हें भी देखें
पुष्यभूति राजवंश

बाहरी कड़ियाँ
हर्षवर्धन काल
हर्षवर्धन काल
हर्षवर्धन काल
सम्राट हर्षवर्धन ने उत्तर भारत को एक सूत्र में जोड़ा था, ये रहे उनसे जुड़े 14 रोचक पहलू

सन्दर्भ

श्रेणी:भारत का इतिहास
श्रेणी:कुरुक्षेत्र का इतिहास
श्रेणी:भारत के शासक
श्रेणी:हर्षवर्धन
श्रेणी:भारतीय बौद्ध
श्रेणी:भारत के बौद्ध शासक